കേന്ദ്ര സര്ക്കാര് പാര്ലമെന്റിനെ യുദ്ധക്കളമാക്കി പാര്ലമെന്ററി മര്യാദ മുഴുവന് ലംഘിച്ചെന്ന് എളമരം കരീം കേന്ദ്ര സര്ക്കാര് പാര്ലമെന്റിനെ യുദ്ധക്കളമാക്കിയെന്ന് രാജ്യസഭ എം.പി എളമരം കരീം. പാര്ലമെന്റ് നടപടികള് സര്ക്കാര് തമാശയായി കാണുന്നു. സര്ക്കാര് പാര്ലമെന്ററി മര്യാദ മുഴുവന് ലംഘിച്ചെന്നും എളമരം കരീം പറഞ്ഞു. പുറമെ നിന്നും സുരക്ഷാ ഉദ്യോഗസ്ഥരുടെ വേഷം ധരിച്ചെത്തിയവര് വനിതകള് അടക്കമുള്ള എം.പിമാരെ കൈകാര്യം ചെയ്യുകയായിരുന്നു. ഇത് മറക്കാനാണ് പ്രതിപക്ഷ എം.പിമാര്ക്കെതിരെ പരാതി വാങ്ങി നടപടിക്ക് ശ്രമിക്കുന്നു. ഇതിലുള്ള പ്രതിഷേധം പ്രതിപക്ഷം രേഖപ്പെടുത്തിയെന്നും എളമരം കരീം പറഞ്ഞു. അതിനിടെ രാജ്യസഭയിലുണ്ടായ പ്രതിപക്ഷ ബഹളത്തിനിടെ എളമരം കരീം എംപി കൈയേറ്റം ചെയ്തെന്ന പരാതിയുമായി രാജ്യസഭാ മാര്ഷല്മാര് രംഗത്തെത്തി. കഴുത്തിന് പിടിച്ച് ഞെരിച്ചെന്നാണ് പരാതിയില് പറയുന്നത്. രാജ്യസഭ അദ്ധ്യക്ഷന് വെങ്കയ്യ നായ്ഡുവിനാണ് പരാതി നല്കിയത്. ബിനോയ് വിശ്വം എംപിക്കെതിരെയും പരാതിയുണ്ട്. രാജ്യസഭയിലെ സെക്യൂരിറ്റി അസിസ്റ്റന്റ് രാകേഷ് നേഗിയാണ് എളമരം കരീമിനെതിരെ ആരോപണം ഉന്നയിച്ചത്. എളമരം കരീമും ശിവസേനാ എംപിയായ അനില് ദേശായിയും മാര്ഷലുകള് ഒരുക്കിയ സുരക്ഷാവലയം തകര്ക്കാന് നോക്കുകയായിരുന്നെന്ന് രാകേഷ് നേഗി പരാതിയില് പറയുന്നു. ഇതിനിടയിലാണ് എളമരം കരീം കഴുത്തിന് പിടിച്ചതെന്നും പരാതിയില് ചൂണ്ടിക്കാട്ടുന്നു.